## Rješenje Ustavnog suda Republike Hrvatske broj U-VIII-735/1995. od 13. rujna 1995

### NN 66/1995 (15.9.1995.), Rješenje Ustavnog suda Republike Hrvatske broj U-VIII-735/1995. od 13. rujna 1995

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Milrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severina c, Milan Vuković i Mladen Žuvela, u povodu prijedloga
R. V. iz D., zastupanog po D. T., odvjetniku iz R., za odgodu izvršenja,
na sjednici održanoj dana 13. rujna 1995. godine, donio

## RJEŠENJE

### USTAVNOG SUDA REPUBLIKE HRVATSKE BROJ U-VIII-735/1995. OD 13. RUJNA 1995

1. Odbacuje se prijedlog za privremenu obustavu izvršenja rješenja Ministarstva
unutarnjih poslova Republike Hrvatske, Policijske uprave primorsko-goranske
Rijeka, VIII Policijske postaje D.

Broj: 511-09-70/16-UP/I-91-1995 od 7. rujna 1995. godine

Ovo rješenje objavit će se u "Narodnim novinama".

Obrazloženje

R. V. iz D: predložio je ovome Sudu donošenje odluke o odgodi izvršenja
rješenja navedenog u izreci. Tim rješenjem njemu je kao državljaninu Republike
Bosne i Hercegovine otkazan boravak u Republici Hrvatskoj. Nadalje je utvrđeno
da mu prestaje boravak u Republici Hrvatskoj te da je dužan napustiti teritorij
Republike Hrvatske do dana 16. rujna 1995. godine i nema pravo povratka
do 16. rujna 1997. godine.

Osporeno rješenje je donijeto na temelju odredaba Zakona o kretanju
i boravku stranaca ("Narodne novine" broj 53/91, 22/92, 26/93
i 29/94), a u postupku rješavanja zahtjeva predlagatelja kao stranca za
izdavanje odobrenja za produženi boravak u Republici Hrvatskoj. U tom postupku
je utvrđeno da postoje uvjeti za otkaz boravka predlagatelju u Republici
Hrvatskoj po članku 39. stavak 1. navedenog zakona.

Predlagatelj smatra da je navedeno rješenje nezakonito i donijeto protivno
Ustavu Republike Hrvatske te da je njime povrijedeno njegovo ustavno pravo
na žalbu stoga se izvršenje rješenja provodi prije njegove pravomoćnosti
i prije okončana upravnog spora povodom njegovog zahtjeva za odobrenje
trajnog nastanjenja u Republici Hrvatskoj. S obzirom na negativne posljedice
koje će za njega i njegovu obitelj imati izvršenje pobijanog rješenja,
predlaže odgodu toga izvršenja.

Prijedlog nije dopušten.

Postupak pred Ustavnim sudom Republike Hrvatske u pravilu ne odgađa
izvršenje osporenog akta. Medutim prema članku 18. Ustavnog zakona o Ustavnom
sudu Republike Hrvatske ("Narodne novine", broj 13/91), Ustavni
sud u postupku ocjene suglasnosti zakona s Ustavom i suglasnosti drugih
propisa s Ustavom i zakonom, može do donošenja konačne odluke privremeno
obustaviti izvršenje pojedinačnih akata ili radnji koje se poduzimaju na
osnovi zakona ili drugog propisa čija se ustavnost odnosno zakonitost ocjenjuje,
ali bi njihovim izvršenjem mogle nastupiti teško otklonjive posljedice.

Nadalje, u postupku zaštite ustavnih prava Ustavni sud prema odredbi
članka 53. stavak 2. Poslovnika Ustavnog suda Republike Hrvatske ("Narodne
novine", broj 29/94), na prijedlog podnositelja ustavne tužbe može
odgoditi izvršenje osporenog akta do donošenja odluke, ako bi izvršenje
prouzročilo podnositelju tužbe štetu koja bi se teško mogla popraviti,
a odgoda nije protivna javnom interesu niti bi se odgodom nanijela nekome
veća šteta.

Prijedlogom osporeni akt nije donijet na temelju propisa koji je predmet
ocjene ustavnosti odnosno zaklonost pred ovim Sudom, niti je predlagatetj
u svezi s tim aktom podnio ustavnu tužbu. Stoga se o prijedlogu ne može
odlučivati primjenom navedenih odredbi Ustavnog zakona o Ustavnom sudu
odnosno Poslovnika Ustavnog suda.

Kako u konkretnom slučaju ne postoje pretpostavke za odlučivanje o biti
stvari, to je primjenom članka 26. Ustavnog zakona o Ustavnom sudu Republike
Hrvatske riješeno kao u točki 1. izreke.

Objava ovog rješenja temelji se na članku 20. stavak 1. navedenog Ustavnog
zakona.

Broj : U-VIII-735/ 1995

Zagreb,13. rujna 1995.

USTAVNI SUD REPUBLIKE HRVATSKE

Predsjednik

**Jadranko Crnić**, v. r.

Rješenje, NN 66/1995-1175